LV Eiropas Savienības Oficiālais Vēstnesis L 20/1

KOMISIJAS REGULA (ES) 2016/71

(2016. gada 26. janvāris),

ar ko Eiropas Parlamenta un Padomes Regulas (EK) Nr. 396/2005 II, III un V pielikumu groza attiecībā uz 1-metilciklopropēna, flonikamīda, flutriafola, indoliletiķskābes, indolilsviestskābes, petoksamīda, pirimikarba, protiokonazola un teflubenzurona maksimālajiem atlieku līmeņiem konkrētos produktos vai uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu, 18. panta 1. punkta b) apakšpunktu un 49. panta 2. punktu,

tā kā:

(1) 1-metilciklopropēna maksimālie atlieku līmeņi (MAL) tika noteikti Regulas (EK) Nr. 396/2005 II pielikumā un III pielikuma B daļā. Flonikamīda, flutriafola, pirimikarba, protiokonazola un teflubenzurona MAL tika noteikti minētās regulas III pielikuma A daļā. Attiecībā uz indoliletiķskābi un indolilsviestskābi Regulā (EK) Nr. 396/2005 MAL nav noteikti, un šīs darbīgās vielas nav iekļautas minētās regulas IV pielikumā, tāpēc attiecībā uz tām piemēro 18. panta 1. punkta b) apakšpunktā noteikto sākotnējo vērtību, proti, 0,01 mg/kg.

(2) Eiropas Pārtikas nekaitīguma iestāde (turpmāk “Iestāde”) saskaņā ar Regulas (EK) Nr. 396/2005 12. panta 2. punktu saistībā ar tās 12. panta 1. punktu iesniedza pamatotu atzinumu par spēkā esošajiem 1-metilciklopropēna MAL (2). Iestāde ieteica saglabāt spēkā esošos MAL.

(3) Iestāde saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošajiem flonikamīda MAL (3). Iestāde ieteica pazemināt MAL kartupeļiem, cūku muskuļiem un putnu olām. Attiecībā uz citiem produktiem tā ieteica palielināt vai saglabāt spēkā esošos MAL. Iestāde secināja, ka attiecībā uz MAL, kas noteikti citrusaugļiem, ķiršiem, plūmēm, tomātiem, baklažāniem, tumšzaļajiem kabačiem, ķirbjaugiem ar neēdamu mizu, rudziem, kviešiem un apiņiem, daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Patērētāji nav apdraudēti, tāpēc minēto produktu spēkā esošie vai Iestādes noteiktie MAL būtu jāiekļauj Regulas (EK) Nr. 396/2005 II pielikumā. Minētie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. Iestāde secināja, ka attiecībā uz MAL, kas noteikti aprikozēm, miežiem un auzām, informācija nav pieejama un ka riska pārvaldītājiem būtu jāturpina šā jautājuma izskatīšana. Minēto produktu MAL būtu jānosaka pie īpatnējās noteikšanas robežas vai jāpiemēro sākotnējais MAL, kas noteikts Regulas (EK) Nr. 396/2005 18. panta 1. punkta b) apakšpunktā.

(4) Iestāde saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošajiem flutriafola MAL (4). Iestāde ieteica pazemināt MAL ķiršiem, lapu cigoriņiem, zemesriekstiem, miežu graudiem, rudzu graudiem, kviešu graudiem un cukurbietēm (saknēm). Attiecībā uz citiem produktiem tā ieteica palielināt vai saglabāt spēkā esošos MAL. Iestāde secināja, ka attiecībā uz MAL, kas noteikti sēkleņiem, vīna vīnogām, zemenēm, galda bietēm, tomātiem, melonēm, arbūziem, rīsu graudiem, cūku aknām, liellopu aknām, aitu aknām un kazu aknām, daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Patērētāji nav apdraudēti, tāpēc minēto produktu spēkā esošie vai Iestādes noteiktie MAL būtu jāiekļauj Regulas (EK) Nr. 396/2005 II pielikumā. Minētie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. Iestāde secināja, ka attiecībā uz MAL, kas noteikti cukurkukurūzai, mangoldiem / lapu bietēm, zirņiem (svaigiem, bez pākstīm), lēcām (svaigām), sparģeļiem, pākšaugiem (kaltētiem), kukurūzas graudiem un auzu graudiem, informācija nav pieejama un ka riska pārvaldītājiem būtu jāturpina šā jautājuma izskatīšana. Minēto produktu MAL būtu jānosaka pie īpatnējās noteikšanas robežas vai jāpiemēro sākotnējais MAL, kas noteikts Regulas (EK) Nr. 396/2005 18. panta 1. punkta b) apakšpunktā.

(5) Iestāde saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošajiem indoliletiķskābes MAL. Ar Komisijas Lēmumu 2008/941/EK (5) tika noteikts, ka indoliletiķskābi neiekļauj Padomes Direktīvas 91/414/EEK (6) I pielikumā. Ņemot vērā, ka indoliletiķskābes lietošana Savienībā vairs nav atļauta un nav paziņots par atļautiem lietojumiem trešās valstīs, un ņemot vērā dabiskos indoliletiķskābes līmeņus augos, ir lietderīgi noteikt MAL, kuri nepārsniedz dabiskos līmeņus, taču ir droši patērētājam.

(6) Iestāde saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošajiem indolilsviestskābes MAL. Ņemot vērā, ka indolilsviestskābes lietošana Savienībā ir atļauta tikai lietojumiem kultūraugos, kas nav paredzēti patēriņam pārtikā, un nav paziņots par atļautiem lietojumiem trešās valstīs, un ņemot vērā dabiskos indolilsviestskābes līmeņus augos, ir lietderīgi noteikt MAL, kuri nav mazāki par dabiskajiem līmeņiem, taču ir droši patērētājam.

(7) Iestāde saskaņā ar Regulas (EK) Nr. 396/2005 12. panta 2. punktu saistībā ar tās 12. panta 1. punktu iesniedza pamatotu atzinumu par spēkā esošajiem petoksamīda MAL (7). Iestāde ieteica saglabāt spēkā esošos MAL.

(8) Iestāde saskaņā ar Regulas (EK) Nr. 396/2005 12. panta 2. punktu saistībā ar tās 12. panta 1. punktu iesniedza pamatotu atzinumu par spēkā esošajiem pirimikarba MAL (8). Iestāde ierosināja mainīt atlieku definīciju augu izcelsmes produktiem, mājputniem un putnu olām. Iestāde ieteica pazemināt MAL, kas noteikti mandelēm, kastaņiem, lazdu riekstiem, valriekstiem, mespiliem, lokvām, zemenēm, plūškoka ogām, kartupeļiem, maniokiem, batātēm, jamsiem, marantām, galda bietēm, burkāniem, sakņu selerijām, mārrutkiem, topinambūriem, pastinakiem, sakņu pētersīļiem, redīsiem, puravlapu plostbāržiem, kāļiem, rāceņiem, ķiplokiem, sīpoliem, tomātiem, dārzeņpipariem/paprikām, baklažāniem, okrai, cukurkukurūzai, galviņkāpostiem, salātiem, spinātiem, kārvelei, maurlokiem, lapu selerijām, pētersīļiem, salvijai, rozmarīnam, timiānam, bazilikam, lauru lapām, estragonam, zirņiem (svaigiem, bez pākstīm), sparģeļiem, fenheļiem, pupām (kaltētām), lēcām (kaltētām), zirņiem (kaltētiem), lupīnām (kaltētām), magoņu sēklām, saulespuķu sēklām, sējas idrai, miežu graudiem, griķu graudiem, kukurūzas graudiem, prosas graudiem, auzu graudiem, rudzu graudiem, sorgo graudiem, kviešu graudiem, cukurbietēm (saknēm), cigoriņu saknēm, mājputniem (gaļai, taukiem un aknām) un putnu olām. Attiecībā uz citiem produktiem tā ieteica palielināt vai saglabāt spēkā esošos MAL. Iestāde secināja, ka attiecībā uz MAL, kas noteikti āboliem, bumbieriem, cidonijām, ķiršiem, persikiem, kazenēm, ziemeļu kaulenēm, avenēm, melonēm, arbūziem, Briseles kāpostiem, lapu kāpostiem, platlapu cigoriņiem/endīvijām, mangoldiem / lapu bietēm, lapu cigoriņiem, pupām (svaigām, ar pākstīm), zirņiem (svaigiem, ar pākstīm), lapu artišokiem, selerijai, linsēklām, rapšu sēklām, sinepju sēklām, gurķenei, zāļu tējām (kaltētām, no ziediem, lapām un saknēm) un visiem dzīvnieku izcelsmes produktiem, izņemot mājputnu produktus un putnu olas, daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Patērētāji nav apdraudēti, tāpēc minēto produktu spēkā esošie vai Iestādes noteiktie MAL būtu jāiekļauj Regulas (EK) Nr. 396/2005 II pielikumā. Minētie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. Iestāde norādīja, ka attiecībā uz MAL galda vīnogām, vīna vīnogām un augļu un ogu izcelsmes garšvielām pieejamā informācija nav pietiekama, lai noteiktu MAL, Codex maksimālie atlieku līmeņi (CXL) nav pieejami un ka riska pārvaldītājiem būtu jāturpina šā jautājuma izskatīšana. Minēto produktu MAL būtu jānosaka pie īpatnējās noteikšanas robežas vai jāpiemēro sākotnējais MAL, kas noteikts Regulas (EK) Nr. 396/2005 18. panta 1. punkta b) apakšpunktā. Iestāde norādīja, ka arī attiecībā uz MAL kolrābjiem, pupām (svaigām, bez pākstīm), lēcām (svaigām) un garšvielām (no sēklām) pieejamā informācija nav pietiekama, lai noteiktu MAL. Tomēr ir pieejami Codex maksimālie atlieku līmeņi (CXL), un patērētājiem tie apdraudējumu nerada. Šajos gadījumos MAL būtu jānosaka pie CXL robežas. Iestāde arī norādīja, ka spēkā esošie MAL, kas noteikti ziedkāpostiem, brokoļiem, Ķīnas kāpostiem, lapu kāpostiem un puraviem, var radīt bažas attiecībā uz patērētāju aizsardzību. Minēto produktu MAL būtu jānosaka Iestādes noteiktajā līmenī, kuru nosaka, ņemot vērā spēkā esošos Codex maksimālos atlieku līmeņus (CXL), un attiecībā uz kuru nav konstatēts apdraudējums patērētājiem, vai jāpiemēro sākotnējais MAL, kas noteikts Regulas (EK) Nr. 396/2005 18. panta 1. punkta b) apakšpunktā.

(9) Iestāde saskaņā ar Regulas (EK) Nr. 396/2005 12. panta 2. punktu saistībā ar tās 12. panta 1. punktu iesniedza pamatotu atzinumu par spēkā esošajiem protiokonazola MAL (9). Iestāde ierosināja mainīt atlieku definīciju augu un dzīvnieku izcelsmes produktiem. Attiecībā uz citiem produktiem tā ieteica palielināt vai saglabāt spēkā esošos MAL. Iestāde secināja, ka attiecībā uz MAL, kas noteikti galda bietēm, burkāniem, mārrutkiem, pastinakiem, sakņu pētersīļiem, puravlapu plostbāržiem, kāļiem, rāceņiem, sīpoliem, brokoļiem, ziedkāpostiem, Briseles kāpostiem, galviņkāpostiem, puraviem, pupām (kaltētām), lēcām (kaltētām), zirņiem (kaltētiem), lupīnām (kaltētām), linsēklām, zemesriekstiem, magoņu sēklām, rapšu sēklām, sinepju sēklām, sējas idrai, miežu graudiem, auzu graudiem, rudzu graudiem, kviešu graudiem un visiem dzīvnieku izcelsmes produktiem, daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Patērētāji nav apdraudēti, tāpēc minēto produktu spēkā esošie vai Iestādes noteiktie MAL būtu jāiekļauj Regulas (EK) Nr. 396/2005 II pielikumā. Minētie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. Iestāde arī norādīja, ka spēkā esošie protiokonazola MAL, kas noteikti cukurbietēm, var radīt bažas attiecībā uz patērētāju aizsardzību. Minētā produkta MAL būtu jānosaka pie īpatnējās noteikšanas robežas vai jāpiemēro sākotnējais MAL, kas noteikts Regulas (EK) Nr. 396/2005 18. panta 1. punkta b) apakšpunktā. Ievērojot atļaujas saņemšanas procedūru saistībā ar protiokonazola lietošanu uz šalotēm, saskaņā ar Regulas (EK) Nr. 396/2005 6. panta 1. punktu tika iesniegts pieteikums grozīt spēkā esošo MAL. Iestāde izvērtēja pieteikumu un novērtēšanas ziņojumu un pamatotajā atzinumā (10) ieteica palielināt spēkā esošo MAL. 2015. gada 11. jūlijā Pārtikas kodeksa komisija (CAC) pieņēma jaunu Codex maksimālo atlieku līmeni (CXL) dzērvenēm, kukurūzai, kartupeļiem, sojas pupām (kaltētām) un cukurkukurūzai (11). Tāpēc šie CXL būtu jāiekļauj Regulā (EK) Nr. 396/2005 kā MAL. Šie CXL ir droši patērētājiem Savienībā (12).

(10) Iestāde saskaņā ar Regulas (EK) Nr. 396/2005 12. panta 1. punktu iesniedza pamatotu atzinumu par spēkā esošajiem teflubenzurona MAL (13). Iestāde ieteica pazemināt MAL, kas noteikti plūmēm un kartupeļiem. Attiecībā uz citiem produktiem tā ieteica palielināt vai saglabāt spēkā esošos MAL. Iestāde secināja, ka attiecībā uz MAL, kas noteikti āboliem, tomātiem, Briseles kāpostiem, galviņkāpostiem un visiem dzīvnieku izcelsmes produktiem, daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Patērētāji nav apdraudēti, tāpēc minēto produktu spēkā esošie vai Iestādes noteiktie MAL būtu jāiekļauj Regulas (EK) Nr. 396/2005 II pielikumā. Minētie MAL tiks pārskatīti; pārskatīšanā tiks ņemta vērā informācija, kas būs pieejama divu gadu laikā no šīs regulas publicēšanas dienas. Iestāde secināja, ka attiecībā uz MAL galviņkāpostiem daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Patērētāji nav apdraudēti, tāpēc minētā produkta MAL Regulas (EK) Nr. 396/2005 II pielikumā būtu jānosaka CXL līmenī, kas ir drošs patērētājiem Savienībā.

(11) Attiecībā uz augu un dzīvnieku izcelsmes produktiem, attiecībā uz kuriem nav noteiktas atļaujas, importa pielaides vai CXL, MAL būtu jānosaka pie īpatnējās noteikšanas robežas vai jāpiemēro sākotnējais MAL saskaņā ar Regulas (EK) Nr. 396/2005 18. panta 1. punkta b) apakšpunktu.

(12) Komisija ar Eiropas Savienības references laboratorijām pesticīdu atlieku noteikšanai apspriedās par vajadzību koriģēt dažas noteikšanas robežas. Attiecībā uz vairākām vielām laboratorijas secināja, ka dažām precēm tehnikas attīstība prasa noteikt īpatnējās noteikšanas robežas. Balstoties uz Iestādes sniegtajiem pamatotajiem atzinumiem un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(13) Apspriedes ar Savienības tirdzniecības partneriem par jaunajiem MAL notika ar Pasaules Tirdzniecības organizācijas starpniecību, un to piezīmes ir ņemtas vērā.

(14) Tāpēc Regula (EK) Nr. 396/2005 būtu attiecīgi jāgroza.

(15) Lai nodrošinātu produktu normālu tirdzniecību, pārstrādi un patēriņu, šajā regulā būtu jāparedz pārejas pasākumi attiecībā uz produktiem, kuri ir likumīgi ražoti pirms MAL grozījumiem un par kuriem informācija liecina, ka tiek saglabāts augsts patērētāju aizsardzības līmenis.

(16) Pirms grozīto MAL piemērošanas būtu jāparedz pietiekami ilgs laiks, lai dalībvalstis un ieinteresētās personas varētu sagatavoties jauno no MAL grozījumiem izrietošo prasību izpildei.

(17) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 II, III un V pielikumu groza saskaņā ar šīs regulas pielikumu.

2. pants

Attiecībā uz tālāk sarakstā ietvertajām darbīgajām vielām, kuras lieto minētajos produktos vai uz tiem, joprojām attiecas Regula (EK) Nr. 396/2005 tās iepriekšējā redakcijā pirms grozījumiem, kas izdarīti ar šo regulu, ja vien produkti ir likumīgi ražoti pirms 2016. gada 16. augusta:

1) 1-metilciklopropēns, flonikamīds, flutriafols, indoliletiķskābe, indolilsviestskābe, petoksamīds un teflubenzurons: visi produkti;

2) pirimikarbs: visi produkti, izņemot ziedkāpostus, brokoļus, Ķīnas kāpostus, lapu kāpostus un puravus;

3) protiokonazols: visi produkti, izņemot cukurbietes.

3. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

To piemēro no 2016. gada 16. augusta.

Šī regula uzliek saistības kopumā un ir tieši piemērojama visās dalībvalstīs. Briselē, 2016. gada 26. janvārī Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) EFSA (European Food Safety Authority), 2014. Reasoned opinion on the review of the existing maximum residue levels (MRLs) for 1-methylcyclopropene according to Article 12 of Regulation (EC) No 396/2005. EFSA Journal 2014; 12(7):3746.

(3) EFSA (European Food Safety Authority), 2014. Reasoned opinion on the review of the existing maximum residue levels (MRLs) for flonicamid according to Article 12 of Regulation (EC) No 396/2005. EFSA Journal 2014; 12(6):3740.

(4) EFSA (European Food Safety Authority), 2014. Reasoned opinion on the review of the existing maximum residue levels (MRLs) for flutriafol according to Article 12 of Regulation (EC) No 396/2005. EFSA Journal 2014; 12(5):3687.

(5) Padomes 1991. gada 15. jūlija Direktīva 91/414/EEK par augu aizsardzības līdzekļu laišanu tirgū (OV L 230, 19.8.1991., 1. lpp.).

(6) Komisijas 2008. gada 8. decembra Lēmums 2008/941/EK par dažu darbīgo vielu neiekļaušanu Padomes Direktīvas 91/414/EEK I pielikumā un tādu augu aizsardzības līdzekļu atļauju atsaukšanu, kuros ir minētās vielas (OV L 335, 13.12.2008., 91. lpp.).

(7) EFSA (European Food Safety Authority), 2014. Reasoned opinion on the review of the existing maximum residue levels (MRLs) for pethoxamid according to Article 12 of Regulation (EC) No 396/2005. EFSA Journal 2014; 12(7):3749.

(8) EFSA (European Food Safety Authority), 2014. Reasoned opinion on the review of the existing maximum residue levels (MRLs) for pirimicarb according to Article 12 of Regulation (EC) No 396/2005. EFSA Journal 2014; 12(5):3688.

(9) EFSA (European Food Safety Authority), 2014. Reasoned opinion on the review of the existing maximum residue levels (MRLs) for prothioconazole according to Article 12 of Regulation (EC) No 396/2005. EFSA Journal 2014; 12(5):3689.

(10) EFSA (European Food Safety Authority), 2015. Reasoned opinion on the modification of the existing maximum residue level (MRL) for prothioconazole in shallots. EFSA Journal 2015; 13(5):4105.

(11) Ziņojums par Apvienotās FAO/PVO pārtikas standartu programmas 38. sesiju, Pārtikas kodeksa komisija, Ženēva, Šveice, 2015. gada 6.–11. jūlijs (http://www.codexalimentarius.org/meetings-reports/en/?sortingDate=012015).

(12) Zinātniskais pamatojums ES nostājas sagatavošanā Pārtikas kodeksa komisijas pesticīdu atlieku komitejas (CCPR) 47. sesijai. EFSA Journal 2015; 13(7):4208.

(13) EFSA (European Food Safety Authority), 2014. Reasoned opinion on the review of the existing maximum residue levels (MRLs) for teflubenzuron according to Article 12 of Regulation (EC) No 396/2005. EFSA Journal 2014; 12(4):3664.